
אגודת התעופה הכללית בישראל

אגרת פרידה ממתנדבי טייסת 10

לאחר תקופה של 5 שנים בניהול הטייסת, וזאת לאחר 5 שנים נוספות שקדמו להן כפעיל מרכזי בארגון, הגיע הזמן לפרוש מהתפקיד....

לוויתי את פרוייקט טייסת 10  מיום הקמתה עם אריק סיני ויוסי הומל ז"ל קודמי בתפקיד: החל מהקמת הטייסת דרך הקמת  יחידת הטיסות עם היחידה האווירית של המשטרה (שעומד להתחדש כנראה בקרוב),   הקמת יחידת הטיסות עם קק"ל למניעה ואיתור שרפות יער, ועוד. אולם את עיקר פעילותי הקדשתי לארגון ומיסוד חוגי התעופה לנוער בסיכון שבו אני רואה את תחום הפעילות החשוב והערכי ביותר של טייסת 10. 

אחרי תקופה ממושכת כל כך  באמת הגיע הזמן להעביר את המושכות למישהו אחר. אני שמח מאד שלמטרה זו נבחר יהודה ביין ואני רואה בו איש ראוי ומתאים ביותר לתפקיד.

ברור  כי כל המוזכר לעיל  לא היה יוצא אל הפועל ללא עבודת חברי מתנדבי הטייסת , כולם ביחד וכל אחד לחוד, אשר עשו ועושים עבודת קודש, וזאת לא  מליצה,  בהדרכת חוגי הנוער לנערים בסיכון, בהטסות של אוכלוסיות מיוחדות,  בטיסות הסיור לאיתור שרפות יער בשיתוף עם קק"ל, בעבודה הארגונית ועוד...

תודה מיוחדת ברצוני להביע: לחנוך אפלמן העוסק בנושאי  ההדרכה ,  לדוד עמירם המתאם את הביקורים בשדה הרצליה, לראשי האזורים דוד גורודצקי, משה אקלר ויצחק פייר ולשמוליק שטיינר שניהל את הטיסות עם היחידה האווירית של המשטרה ומנהל עכשיו את הטיסות עם קק"ל.

תודה מיוחדת גם לעודד שמלא מפקד היחידה האווירית של המשטרה,  על תקופה של שיתוף פעולה, ותמיד באווירה טובה ובנעימות למרות חילוקי הדעות...

לרמי זרצקי אחראי כיבוי ארצי של קק"ל שיחד הקמנו במהירות ובהצלחה ובלי פילפולים מיותרים את יחידת המתנדבים לאיתור שרפות יער,

לאנשי רת"א שבתקופה האחרונה הראו רצון טוב ויותר מזה לשתף פעולה לקידום המיזמים של טייסת 10 למען הקהילה,

למנהל שדה התעופה הרצלייה איתמר פנחס שיחד עם הרבה רצון טוב מצידו מצאנו את הדרך לקיים את הביקורים וההטסות של חניכי טייסת 10 בשדה,

למזכירת אגודת התעופה מירב שתמיד הושיטה עזרה מעבר למתחייב מתפקידה,

וליו"ר האגודה ירון אפרת שלמרות הבדלי הגישות בינינו מצאנו את הדרך לעבוד ביחד ולקדם  את טייסת 10, שללא ספק הינו פרוייקט הדגל של אגודת התעופה הכללית בישראל,  ושאין דומה לו באגודות דומות בעולם (עד כמה שידוע לנו)... 

אני רוצה להודות לכולכם ולאחל לכם להמשיך  ולתרום למפעל  חשוב זה ולקבל את מלוא הסיפוק ממנו.

אני מאחל הצלחה רבה ליהודה  ואני בטוח שהוא ימשיך להצעיד את טייסת 10 קדימה במשימות החשובות שלה.

ולסיום, אינני פורש: אני נשאר מתנדב מן השורה בטייסת 10.

בברכה ובהצלחה לכולנו

אשר נחמיאס

